Diari Oficial de la Generalitat Valenciana


Sumari del DOGV 9382, del 13-07-2022 (2022/6631)

ORDRE 42/2022, de 8 juliol, de la Conselleria d'Educació, Cultura i Esport per la qual s'aproven les bases reguladores i la convocatòria d'ajudes econòmiques en concepte d'hores addicionals de professorat especialista d'Audició i Llenguatge, adreçades als centres privats concertats a través del Pla d'actuació per a la millora per al curs escolar 2022-2023.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9382

Data del DOGV
:   13-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/6631


Data del document
:   08-07-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDRE 42/2022, de 8 juliol, de la Conselleria d'Educació, Cultura i Esport per la qual s'aproven les bases reguladores i la convocatòria d'ajudes econòmiques en concepte d'hores addicionals de professorat especialista d'Audició i Llenguatge, adreçades als centres privats concertats a través del Pla d'actuació per a la millora per al curs escolar 2022-2023. [2022/6631]  
  
Índex  
  
Preàmbul  
Primer. Aprovació de les bases reguladores  
Segon. Aprovació de la convocatòria per a la concessió de les ajudes  
  
Tercer. Pla estratègic de subvencions  
Quart. Incidència en el pressupost de la Generalitat  
Cinqué. Autoritzacions  
Sisé. Vigència  
Seté. Règim d'impugnació  
Annex I. Bases reguladores per a la concessió d'ajudes econòmiques en concepte d'hores addicionals de professorat especialista d'Audició i Llenguatge, adreçades als centres privats concertats a través del Pla d'actuació per a la millora per al curs escolar 2022-2023  
Primera. Objecte i finalitat  
Segona. Beneficiaris i requisits de participació  
Tercera. Criteris objectius d'atorgament de les ajudes econòmiques destinades a hores addicionals de professorat  
Quarta. Règim normatiu  
Cinquena. Finançament de les ajudes  
Sisena. Concurrència amb altres ajudes  
Setena. Despeses subvencionables  
Huitena. Tipus i quantia de les ajudes  
Novena. Obligacions de les entitats beneficiàries  
Desena. Sol·licituds i documentació  
Onzena. Tramitació  
Dotzena. Comissió assessora i avaluadora  
Tretzena. Criteris de selecció i atorgament de la subvenció  
  
Catorzena. Resolució de la convocatòria de subvencions  
Quinzena. Pagament i justificació de les subvencions concedides  
Setzena. Pèrdua o minoració i reintegrament de la subvenció  
Dessetena. Seguiment i control  
Dihuitena. Règim d'infraccions i sancions  
Denovena. Protecció de dades personals  
Annex II. Convocatòria d'ajudes econòmiques en concepte d'hores addicionals de professorat especialista d'Audició i Llenguatge, adreçades als centres privats concertats a través del Pla d'actuació per a la millora per al curs escolar 2022-2023  
Primer. Objecte  
Segon. Destinataris  
Tercer. Finançament  
Quart. Criteris de selecció  
Cinqué. Sol·licitud d'hores addicionals de professorat  
Sisé. Òrgan instructor. Funcions  
Seté. Comissió assessora i avaluadora. Funcions  
Huité. Procediments per al seguiment i la justificació econòmica de les activitats  
Nové. Inspecció d'Educació  
Desé. Reintegrament de la subvenció  
Onzé. Delegació  
Dotzé. Resolució de la convocatòria  
Tretzé. Transparència, subministrament d'informació i dades obertes  
  
  
Preàmbul  
  
La Llei orgànica 2/2006, de 3 de maig, d'educació, modificada per la Llei orgànica 3/2020, de 30 de desembre, estableix, en l'article 80, que les administracions públiques desenvoluparan accions dirigides cap a les persones, grups, entorns socials i àmbits territorials que es troben en situació de vulnerabilitat socioeducativa i cultural amb l'objectiu d'eliminar les barreres que limiten el seu accés, presència, participació o aprenentatge, assegurant amb això els ajustos raonables en funció de les seues necessitats individuals i prestant el suport necessari per a fomentar el seu màxim desenvolupament educatiu i social, de manera que puguen accedir a una educació inclusiva, en igualtat de condicions amb els altres.  
L'article 122 de la mateixa llei orgànica en el seu punt segon possibilita que les administracions educatives puguen assignar majors dotacions de recursos a determinats centres públics o privats concertats, per raó dels projectes com el present programa o en atenció a les condicions de necessitat especial de la població que escolaritzen. Així mateix, aquesta assignació quedarà condicionada a la rendició de comptes i justificació de la utilització adequada dels recursos esmentats.  
  
El Reial decret 126/2014, de 28 de febrer, pel qual s'estableix el currículum bàsic de l'Educació Primària, assenyala en l'article 14 que serà aplicable el que indica el capítol II del títol I de la Llei orgànica 2/2006, de 3 de maig, en els articles 71 a 79 bis, a l'alumnat que requerisca una atenció educativa diferent de l'ordinària, per presentar necessitats educatives especials, perquè puga aconseguir el màxim desenvolupament possible de les seues capacitats personals i, en tot cas, els objectius establits amb caràcter general per a tot l'alumnat.  
  
El Reial decret 1105/2014, de 26 de desembre, estableix el currículum bàsic d'Educació Secundària Obligatòria i del Batxillerat, i en el seu article 16 indica que correspon a les administracions educatives regular les mesures d'atenció a la diversitat organitzatives i curriculars, incloent-hi les mesures d'atenció a l'alumnat amb necessitats específiques de suport educatiu que permeten als centres, en l'exercici de la seua autonomia, una organització flexible dels ensenyaments.  
El Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, estableix i regula els principis i les actuacions encaminades al desenvolupament d'un model inclusiu en el sistema educatiu valencià per a fer efectius els principis d'equitat i igualtat d'oportunitats en l'accés, participació, permanència i progrés de tot l'alumnat, i aconseguir que els centres docents es constituïsquen en elements dinamitzadors de la transformació social cap a la igualtat i la plena inclusió de totes les persones, en especial d'aquelles que es troben en situació de major vulnerabilitat i en risc d'exclusió.  
  
La disposició addicional primera del Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià, disposa al seu apartat tercer que «El personal docent de les especialitats d'orientació educativa i d'audició i llenguatge que ocupa un lloc amb caràcter definitiu als serveis psicopedagògics escolars passarà a la condició de suprimit per tal d'adquirir posteriorment una nova destinació de la seua especialitat.» I la seua disposició transitòria primera estableix que: «1. Mentre no es desenvolupe la normativa reguladora, els centres privats concertats rebran l'atenció d'audició i llenguatge a través del Pla d'actuació per a la millora (PAM).  
2. Mentre no es desenvolupe la normativa reguladora, els centres privats concertats d'educació especial i els centres d'educació infantil i primària que no disposen d'educació secundària obligatòria rebran l'atenció d'orientació educativa a través del Pla d'actuació per a la millora (PAM)».  
  
L'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, assenyala en la seua disposició addicional setena que la Conselleria d'Educació ha de proveir els recursos per a donar resposta als centres docents de caràcter singular.  
  
L'article 160.2 apartat b de la Llei 1/2015 d'hisenda pública, del sector públic instrumental i de subvencions estableix que les persones titulars de les conselleries són els òrgans competents per a aprovar mitjançant ordre les oportunes bases reguladores de la concessió de les subvencions, que no tindran la consideració de disposicions de caràcter general.  
Quant a la tramitació de les subvencions atorgades per la Generalitat en règim de concurrència competitiva s'observarà el procediment establit a l'article 164 de la esmentada llei, l'apartat e del qual disposa que es procedirà a la convocatòria de la subvenció mitjançant de resolució i en el cas excepcional que, per la especificitat de les ajudes a atorgar, s'aproven conjuntament les bases i la convocatòria, es requerirà informe previ justificatiu de la concurrència de les esmentades circumstàncies especials, emés pel centre directiu proponent, que es tindrà que incorporar a l'expedient.  
De conformitat amb els apartats d) i f) de l'esmentada llei, amb caràcter previ a l'aprovació de la convocatòria de les subvencions s'haurà d'acreditar l'existència de consignació pressupostària suficient per a cobrir els costos estimats i amb caràcter previ a la resolució del procediment s'hauran d'emetre els següents informes: informe de l`òrgan col·legiat en el qual es concrete el resultat de l'avaluació de les sol·licituds i informe de l'òrgan instructor en el qual conste que de la informació que hi ha en poder seu es desprén que els beneficiaris compleixen tots els requisits necessaris per a accedir a aquestes.  
  
De conformitat amb l'article 165 de la mateixa llei, les bases reguladores de la concessió de les subvencions seran aprovades mitjançant ordre de la persona titular de la conselleria competent per raó de la matèria, i es publicaran en el Diari Oficial de la Generalitat Valenciana.  
  
Quant al compliment del que disposa l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'indica que aquestes subvencions no estan subjectes a l'obligació de notificació prèvia a la Comissió Europea, perquè no concorren tots els requisits de l'article 107.1 del Tractat de funcionament de la Unió Europea, atés que la subvenció pública concedida, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els estats membres.  
  
La Resolució de 23 de març de 2020, del conseller d'Educació, Cultura i Esport, per la qual s'aprova el Pla estratègic de subvencions 2020-2023 de la Conselleria d'Educació, Cultura i Esport, assenyala com a objectiu estratègic 10 garantir la gratuïtat de l'ensenyament que preveu l'art. 27 de la Constitució Espanyola mitjançant concerts educatius i convenis amb altres entitats.  
Amb la finalitat d'ajudar a sufragar les actuacions planificades pels centres privats concertats per al desenvolupament d'actuacions adreçades a l'alumnat que necessita atenció per part de professorat especialista d'Audició i Llenguatge incloses en el Pla d'actuació per a la millora, la conselleria competent en matèria d'educació considera la necessitat de convocar ajudes econòmiques en concepte d'hores addicionals de professorat.  
Mitjançant aquesta ordre, s'aproven les bases reguladores i es convoquen les ajudes per a la concessió d'hores addicionals de professorat, dirigides a centres privats concertats, i es dona compliment al que disposa l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions.  
  
A més, durant la tramitació de la norma ha quedat garantit el principi de transparència amb la negociació mantinguda amb les organitzacions empresarials i sindicals més representatives en l'àmbit de l'ensenyament concertat.  
En el procés d'elaboració de la present ordre, d'acord amb el que es disposa en l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, ha sigut emés l'informe de l'Advocacia General de la Generalitat i l'informe de la Intervenció Delegada de la conselleria competent en matèria d'educació, tot això amb el caràcter d'urgència.  
  
Per tot això, a proposta de la persona titular de la direcció general competent en matèria de centres docents privats concertats, de conformitat amb les atribucions que em confereix l'article 28 de la Llei 5/1983, de 30 de desembre, del Consell; el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport; l'Ordre 9/2021, de 7 de maig, de la Conselleria d'Educació, Cultura i Esport, de desplegament del Reglament orgànic i funcional de la Conselleria d'Educació, Cultura i Esport, i en concret, les que em confereixen els articles 160 apartats 2 i 4 i 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i vistos els informes preceptius de l'Advocacia General de la Generalitat i de la Intervenció Delegada,  
  
  
ORDENE  
  
Primer. Aprovació de les bases reguladores  
S'aproven les bases reguladores per a la concessió d'ajudes econòmiques en concepte d'hores addicionals de professorat especialista d'Audició i Llenguatge, adreçades als centres privats concertats a través del Pla d'Actuació per a la Millora, que es recullen en l'annex I.  
  
  
Segon. Aprovació de la convocatòria per a la concessió de les ajudes  
  
S'aprova la convocatòria per a la concessió d'ajudes econòmiques en concepte d'hores addicionals de professorat especialista d'Audició i Llenguatge, adreçades als centres privats concertats a través del Pla d'actuació per a la millora per al curs escolar 2022-2023, d'acord amb el que s'estableix en l'annex II.  
  
Tercer. Pla estratègic de subvencions  
Les actuacions subvencionades mitjançant aquesta convocatòria s'inclouen dins l'objectiu estratègic 10: Garantir la gratuïtat de l'ensenyament que preveu l'art. 27 de la Constitució Espanyola mitjançant concerts educatius i convenis amb altres entitats del Pla estratègic de subvencions 2020-2023 de la Conselleria d'Educació, Cultura i Esport, aprovat mitjançant Resolució de 23 de març de 2020, del conseller d'Educació, Cultura i Esport.  
  
Quart. Incidència en el pressupost de la Generalitat  
Les obligacions econòmiques derivades de la present ordre seran finançades amb càrrec als crèdits del capítol IV del programa 422.20, línia pressupostària S0061000 dels pressupostos de la Generalitat per a l'exercici 2022.  
  
Cinqué. Autoritzacions  
S'autoritza la persona titular de la direcció general competent en matèria de centres docents a adoptar les mesures oportunes per al compliment i aplicació d'aquesta ordre i també per a resoldre i notificar totes les incidències que es plantegen en la seua interpretació i execució.  
  
  
Sisé. Vigència  
La present ordre estarà vigent, com a màxim, fins a l'any 2023, en què finalitza la vigència del Pla estratègic de subvencions 2020-2023 de la Conselleria d'Educació, Cultura i Esport, aprovat per Resolució de 23 de març de 2020, del conseller d'Educació, Cultura i Esport.  
  
  
Seté. Règim d'impugnació  
Contra aquesta ordre, que esgota la via administrativa, podrà interposar-se recurs contenciós administratiu en el termini de dos mesos a comptar des de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant aquest mateix òrgan en el termini d'un mes computat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que les entitats sol·licitants puguen presentar qualsevol altre recurs que estimen pertinent.  
  
  
València, 8 de juliol de 2022  
  
La consellera d'Educació, Cultura i Esport,  
RAQUEL TAMARIT IRANZO  
  
  
  
ANNEX I  
Bases reguladores per a la concessió d'ajudes econòmiques en concepte d'hores addicionals de professorat especialista d'Audició i Llenguatge, adreçades als centres privats concertats a través del Pla d'actuació per a la millora per al curs escolar 2022-2023.  
  
Primera. Objecte i finalitat  
La present ordre té per objecte establir les bases reguladores per a la concessió i la convocatòria d'ajudes econòmiques en concepte d'hores addicionals de professorat especialista d'Audició i Llenguatge, adreçades als centres privats concertats a través del Pla d'actuació per a la millora per al curs escolar 2022-2023, de conformitat amb la Llei 1/2015, de 9 de febrer, d'hisenda pública, del sector públic instrumental i de subvencions.  
La finalitat d'aquesta actuació és possibilitar l'atenció de l'alumnat dels centres privats concertats que s'indique en l'informe sociopsicopedagògic que necessita atenció per part de professorat especialista en Audició i Llenguatge.  
  
Segona. Beneficiaris i requisits de participació  
1. Podran obtindre la condició de beneficiaris de les ajudes regulades en aquesta ordre els centres privats concertats que impartisquen Educació Infantil (segon cicle), Educació Primària i Educació Secundària Obligatòria de la Comunitat Valenciana.  
2. Per a cada convocatòria, la sol·licitud d'ajudes dels centres privats concertats inclourà, per acreditar els requisits necessaris, la documentació següent:  
a) Declaració responsable de la titularitat del centre de no incórrer en cap de les circumstàncies que impedeixen obtindre la condició de beneficiari de la convocatòria de subvencions segons la Llei 38/2003, de 17 de novembre, general de subvencions, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
b) Declaració responsable de compromís de compliment de les obligacions que es deriven de la recepció de la subvenció.  
c) Documentació acreditativa d'estar al corrent de les obligacions tributàries i amb la Seguretat Social:  
- Certificat actualitzat de l'administració de la Seguretat Social, acreditatiu del fet que el centre es troba al corrent de les seues obligacions amb la Seguretat Social.  
- Certificat actualitzat de la delegació corresponent de l'Agència Estatal de l'Administració Tributària, acreditatiu del fet que el centre es troba al corrent de les seues obligacions tributàries amb la hisenda estatal.  
- Certificat actualitzat de la conselleria competent en matèria d'Hisenda de la Generalitat, acreditatiu del fet que el centre es troba al corrent de les seues obligacions tributàries amb la hisenda autonòmica valenciana.  
3. La presentació d'aquests certificats podrà ser substituïda per l'autorització a la conselleria competent en matèria d'educació per a accedir a la informació proporcionada per l'Agència Estatal d'Administració Tributària, per l'administració de la Seguretat Social i per l'administració tributària de la Generalitat, de trobar-se al corrent en el compliment de les seues obligacions tributàries i amb la Seguretat Social. Aquesta autorització s'inclourà a la sol·licitud, de conformitat amb el que disposa el Decret 165/2010, de 8 d'octubre, del Consell, pel qual s'estableixen mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic.  
  
Tercera. Criteris objectius d'atorgament de les ajudes econòmiques destinades a hores addicionals de professorat  
1. Les hores addicionals del professorat d'audició i llenguatge s'atorgaran d'acord amb les necessitats específiques de suport educatiu de l'alumnat, degudament identificades en l'informe sociopsicopedagògic que figura en el mòdul d'inclusió d'ITACA 3, tenint en compte els programes i les mesures de nivell IV, així com la intensitat i l'organització dels suports per a donar-hi resposta.  
2. D'acord amb la Resolució de 23 de desembre de 2021, de la directora general d'Inclusió Educativa, per la qual es dicten instruccions per a la detecció i la identificació de les necessitats específiques de suport educatiu i les necessitats de compensació de desigualtats, la intensitat del suport especialitzat que el personal d'audició i llenguatge ha de facilitar a l'alumnat escolaritzat en l'aula ordinària s'ha de determinar en funció del nombre de sessions d'atenció directa, calculades en franges de 30, 45 o 60 minuts i d'acord amb els criteris següents:  
  
- Intensitat baixa: 1-2 sessions/setmanals.  
- Intensitat mitjana: 3-4 sessions/setmanals.  
- Intensitat alta: 5-6 sessions/setmanals.  
3. Les sol·licituds formulades pels centres seran valorades pel Servei d'Inclusió Educativa, que determinarà la dotació addicional d'hores atenent a criteris de tipologia i edat de l'alumnat i tenint en compte l'etapa educativa en què està matriculat. L'organització dels suports ha de permetre realitzar agrupacions diverses i flexibles, tot combinant l'atenció personalitzada en grup amb l'atenció més individualitzada, cas que siga necessari.  
  
Quarta. Règim normatiu  
Les ajudes atorgades en concepte de subvenció als centres privats concertats es tramitaran en règim de concurrència competitiva, segons estableix l'article 22.1 de la Llei 38/2003, de 17 de novembre, general de subvencions i l'article 164 i concordants de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Cinquena. Finançament de les ajudes  
Aquestes ajudes són finançades amb càrrec al Pressupost de Generalitat.  
En la corresponent convocatòria s'estableixen l'import anual màxim imputable i l'aplicació pressupostària per al curs 2022-2023.  
  
Sisena. Concurrència amb altres ajudes  
Les ajudes regulades en aquesta resolució no són compatibles amb altres subvencions, ajudes, ingressos o recursos per a la mateixa activitat subvencionada, procedents de qualsevol administració o entitat, pública o privada, nacional o internacional.  
Els beneficiaris estan obligats a informar de la percepció de qualsevol altre fons que haja contribuït al finançament dels mateixos costos.  
  
  
Setena. Despeses subvencionables  
A l'efecte de la present ordre, es consideren despeses subvencionables aquelles despeses que de manera indubtable estiguen relacionades directament amb l'activitat subvencionada i que es realitzen en el curs 2022-2023. Seran subvencionables les hores assignades de professorat de l'especialitat d'Audició i Llenguatge.  
  
Huitena. Tipus i quantia de les ajudes  
1. La dotació pressupostària que es fixe en la convocatòria, d'acord amb les disponibilitats pressupostàries de l'anualitat corresponent, es distribuirà entre les sol·licituds presentades per les entitats sol·licitants d'acord amb els criteris de selecció i atorgament de la subvenció en concurrència competitiva de la base tretzena, sempre que reunisquen els requisits fixats en la convocatòria.  
2. En la resolució de concessió de les ajudes s'especificarà el termini màxim d'execució de les actuacions subvencionables.  
3. L'ajuda màxima a rebre per cada entitat sol·licitant serà l'equivalent al màxim d'hores concedides, que en cap cas podrà ser superior a l'equivalent a 50 hores de professorat.  
4. El nombre d'hores subvencionables a cada entitat sol·licitant s'establirà d'acord amb les necessitats de l'alumnat determinat en el Pla d'actuació personalitzat (PAP), regulat en el capítol III de l'Ordre de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià i reflectides en ITACA 3, tal com consta en la base tercera.  
5. El preu màxim anual per hora subvencionada és de 1.828,36 - i s'ha calculat en base a l'aplicació dels mòduls econòmics de la unitat denominada «Integració Primària» corresponents a «Salaris i costos socials» (40.746,25 ?) i «Despeses variables» (4.962,74 ?), que figuren en l'annex I de la Llei 8/2021, de 30 de desembre, de pressupostos de la Generalitat per a l'exercici 2022.  
Per a l'exercici 2023, es podrà adaptar la quantia màxima de la subvenció en funció dels mòduls que figuren en l'annex I de la corresponent llei de pressupostos, tot condicionat a l'existència del crèdit suficient.  
  
Novena. Obligacions de les entitats beneficiàries  
1. Els beneficiaris de la subvenció, de conformitat amb l'article 14 de la Llei 38/2003, de 17 de novembre, general de subvencions, han de complir les obligacions següents:  
a) Desenvolupar, durant el curs escolar objecte de la convocatòria, les activitats subvencionades.  
b) Presentar la documentació justificativa de la subvenció en els termes i terminis previstos en la convocatòria davant de la direcció general competent en matèria de centres docents privats concertats.  
c) Sotmetre's a les actuacions de comprovació que puga efectuar la conselleria competent en matèria d'educació de la Generalitat, així com qualsevol altra de comprovació i control financer que puguen realitzar els òrgans de control competents, per a la qual cosa hauran d'aportar tota la informació que els siga requerida en l'exercici de les actuacions anteriors.  
d) Acreditar, abans de ser dictada la proposta de resolució de concessió, estar al corrent de les seues obligacions tributàries i de la Seguretat Social en els termes que preveu la normativa vigent.  
e) Comunicar a la direcció general competent en matèria de centres docents privats concertats l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega i, en tot cas, abans de la justificació de l'aplicació donada als fons rebuts.  
  
f) Conservar els documents justificatius del desenvolupament de les actuacions subvencionades, inclosos els documents electrònics, mentre puguen ser objecte de les actuacions de comprovació i control.  
g) Incloure en la publicitat del centre el fet que l'atenció per part del professorat especialista d'Audició i Llenguatge inclosa en el PAM està parcialment o totalment subvencionada per la conselleria competent en matèria d'educació.  
h) Procedir al reintegrament dels fons percebuts en el cas d'incompliment de qualssevol de les condicions i obligacions imposades als beneficiaris amb motiu de la concessió de la subvenció i en els supòsits previstos en l'article 37 de la Llei 38/2003, de 17 de novembre, general de subvencions i l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Igualment es perdrà el dret al cobrament de la subvenció i serà procedent el reintegrament dels fons percebuts si la subvenció és destinada a la realització d'una activitat o al compliment d'una finalitat prohibida en el títol VI de la Llei 14/2017, de 10 de novembre, de la Generalitat, de memòria democràtica i per a la convivència en la Comunitat Valenciana, de conformitat amb allò que s'ha previst en l'article 41.  
2. Qualsevol variació que afecte les dades i documentació entregada a l'Administració en el context de la tramitació d'aquesta ajuda ha de ser comunicada immediatament a la conselleria competent en matèria d'educació. L'incompliment dels compromisos adquirits pot, excepte cas de força major, donar lloc a l'inici de l'expedient de reintegrament de les ajudes.  
  
Desena. Sol·licituds i documentació  
1. Els centres interessats que reunisquen les condicions previstes en la base segona de la present ordre, atés que són persones jurídiques, estan obligats a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú de les administracions públiques, per tant, l'única forma vàlida de presentar les sol·licituds serà a través de la seu electrònica de la Generalitat (http://www.gva.es), en el model normalitzat que es publicarà en aquesta, en la forma que es determina en la convocatòria.  
2. La conselleria competent en matèria d'educació facilitarà models normalitzats específics i documents complementaris. Tant aquests documents com la informació referida al procediment de l'ajuda es troben disponibles dins de la web de Generalitat (http://www.gva.es)  
  
3. Les sol·licituds han de ser subscrites per la persona física representant de la titularitat o la persona física titular del centre docent privat que així conste en els registres d'aquesta conselleria.  
4. La sol·licitud normalitzada incorporarà les següents declaracions responsables:  
a) No estar incurs en alguna de les circumstàncies recollides en l'apartat 2n de l'article 13 de la Llei 38/2003, de 17 de novembre, general de subvencions.  
b) No haver sol·licitat una altra ajuda per a la mateixa finalitat. En cas d'haver obtingut subvencions per a les mateixes despeses subvencionables procedents de qualsevol de les administracions o entitats públiques nacionals o internacionals, haurà d'especificar la quantia, la data de concessió i l'organisme que concedeix l'ajuda.  
c) Declaració, si escau, que acredite l'existència de sol·licitud o obtenció d'altres subvencions percebudes o reconegudes d'altres administracions públiques o de qualsevol entitat pública o privada, pel mateix concepte.  
d) Complir els requisits exigits per a obtindre la condició d'entitat beneficiària de l'ajuda sol·licitada i de compromís de compliment de les obligacions que es deriven de la recepció de la subvenció.  
e) Comprometre's a comunicar qualsevol variació que afecte les dades i documentació entregada a l'administració en el context de tramitació d'aquesta ajuda.  
f) Comprometre's a aportar la documentació exigida en les bases reguladores que no puga ser obtinguda directament per la Conselleria d'Educació, Cultura i Esport.  
g) Comprometre's a facilitar en tot moment la realització dels controls necessaris per a comprovar la correcta concessió de l'ajuda.  
5. Les entitats sol·licitants són responsables de la veracitat dels documents que presenten. Els òrgans gestors podran sol·licitar, de manera motivada, l'acarament de les còpies aportades per aquell, i per a això podran requerir l'exhibició del document o de la informació original, sense perjudici de les facultats de comprovació, control i inspecció que tenen atribuïdes les administracions públiques.  
6. D'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques, l'òrgan gestor d'aquest procediment està autoritzat per a procedir a la consulta de la següent informació: identitat de la persona sol·licitant com a representant legal del centre i dades d'estar al corrent amb la Tresoreria de la Seguretat Social. No obstant això, si desitja oposar-se a això, és imprescindible que indique a continuació la informació concreta de la consulta a la qual s'oposa i els motius que ho justifiquen. Si s'oposa queda obligat a aportar els documents acreditatius corresponents. L'òrgan gestor del procediment ha d'estar autoritzat pel centre per a poder consultar les dades d'estar al corrent dels pagaments amb l'Agència Tributària, estatal i autonòmica. En cas contrari, haurà d'aportar els documents acreditatius corresponents.  
  
7. En el cas que la sol·licitud no reunisca els requisits exigits o no s'acompanyen els documents preceptius, es requerirà a l'entitat interessada perquè, en un termini de deu dies, esmene la falta o acompanye els documents, amb la indicació que, si no ho fa, se'l tindrà per desistit de la seua petició, prèvia resolució que haurà de ser dictada en els termes previstos en l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
8. Així mateix, es podrà requerir als centres sol·licitants qualsevol altra dada, document o informe complementari que resulte necessari per a la resolució de l'expedient, així com l'acreditació dels requisits als quals es refereix la documentació administrativa.  
9. El termini per a la presentació de les sol·licituds d'ajudes serà l'establit en la convocatòria que consta en l'annex II d'aquesta ordre.  
  
Onzena. Tramitació  
1. El procediment per a la concessió de les ajudes econòmiques regulades en les presents bases i la convocatòria s'inicia d'ofici per la present ordre. La concessió de les subvencions es realitzarà mitjançant el procediment de concurrència competitiva a què es refereix l'article 22 de la Llei 38/2003, de 17 de novembre, general de subvencions, així com els articles 163 i següents de la Llei 1 /2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb els requisits exigits a les entitats beneficiàries en la base segona i els criteris de valoració que s'indiquen en la base tercera de l'annex I d'aquesta ordre.  
2. L'òrgan encarregat de la instrucció del procediment és la Subdirecció General de Planificació Educativa i Centres Privats i Concertats que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de proposar-se la resolució.  
3. Finalitzada la fase d'instrucció, s'emetrà un informe en el qual conste que la sol·licitud compleix amb els requisits establits per a accedir a l'ajuda, la baremació correcta a tindre en compte en el procés de concurrència competitiva y la dotació d'hores addicionals de l'especialitat d'Audició i Llenguatge.  
  
Dotzena. Comissió assessora i avaluadora  
1. Es constituirà una comissió assessora i avaluadora, que es regirà pel que estableix la Llei 40/2015, d'1 d'octubre, de règim jurídic del sector Públic, amb la composició següent:  
Presidència:  
El subdirector o subdirectora general competent en matèria de centres privats concertats o la persona en qui delegue.  
Vocalies:  
El subdirector o subdirectora general competent en matèria d'inclusió educativa o la persona en qui delegue.  
L'inspector o inspectora general d'Educació o la persona en qui delegue.  
El cap o la cap del servei amb competències en finançament de centres concertats o la persona en qui delegue.  
Un funcionari o funcionària de la direcció general competent en centres docents privats concertats, que ocuparà la secretaria de la comissió.  
La presidència de la comissió podrà nomenar personal d'altres serveis dependents de la conselleria competent en educació per participar en aquesta comissió, amb veu i sense vot.  
També s'hi podran incorporar, amb veu i sense vot, els tècnics o tècniques en la matèria que es consideren necessaris per al correcte desenvolupament de les funcions encomanades.  
2. En la composició d'aquesta comissió es requerirà la presència equilibrada d'homes i dones en aplicació del previst en el II Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell.  
  
Tretzena. Criteris de selecció i atorgament de la subvenció  
  
1. Els criteris per a l'atorgament de les subvencions en règim de concurrència competitiva, a l'efecte d'establir el nombre d'hores addicionals a assignar a aquells centres que compleixen els requisits per a optar a les ajudes d'acord amb el que s'estableix en la base segona, són els que figuren en la base tercera, referits al moment de presentació de les corresponents sol·licituds.  
2. A partir de la proposta de l'òrgan instructor, la comissió assessora elaborarà un llistat de totes les sol·licituds de la subvenció admeses amb la indicació de la dotació d'hores addicionals de professorat especialista d'Audició i Llenguatge.  
3. La comissió assessora i avaluadora proposarà l'aprovació d'aquells expedients que, complint els requisits de la convocatòria i segons la baremació, puguen ser atesos segons la dotació pressupostària prevista.  
4. En cas de no haver-hi suficient cobertura pressupostària per a la concessió de totes les hores subvencionables, es prorratejarà l'import anual màxim imputable entre les hores sol·licitades, minorant-se proporcionalment per a atendre a tot l'alumnat amb necessitats educatives d'audició i llenguatge.  
  
Catorzena. Resolució de la convocatòria de subvencions  
1. Amb caràcter previ a la resolució del procediment l'òrgan instructor elaborarà una proposta provisional d'adjudicació, amb el nombre d'hores addicionals de professorat finançades que se li concedeixen a cada centre, així com les sol·licituds denegades especificant la causa de la denegació.  
2. La proposta provisional d'adjudicació d'ajudes es publicarà en la web de la conselleria competent en matèria d'educació i, tenint en compte la urgència en la dotació d'aquestes hores, es donarà un termini d'audiència de 5 dies hàbils, durant els quals es podran efectuar les consultes o al·legacions que s'estimen oportunes a l'òrgan instructor de la forma que s'indica en la convocatòria. Transcorregut aquest termini, i havent tingut en compte les al·legacions que s'hagen estimat, s'elevarà la proposta d'adjudicació a l'òrgan competent per a la seua resolució definitiva.  
3. La competència per a resoldre la convocatòria correspon a la Direcció General de Centres Docents, tal com s'especifica en l'apartat quinzé de l'annex II.  
4. La resolució, que serà motivada i tindrà els efectes i contingut previstos en l'article 25 de la Llei 38/2003, de 17 de novembre general de subvencions, es publicarà en el Diari Oficial de la Generalitat Valenciana, d'acord amb el que s'estableix en la normativa reguladora del procediment administratiu comú.  
5. El termini màxim per a resoldre les sol·licituds de subvencions i notificar les resolucions serà de tres mesos comptant a partir de la convocatòria. Transcorregut el termini assenyalat sense que s'haja notificat resolució expressa, podran entendre desestimades les seues pretensions per silenci administratiu, en els termes previstos en l'article 25, apartat 1, paràgraf a), de la Llei 39/2015, d'1 d'octubre, del procediment administratiu comú de les administracions públiques.  
6. Les resolucions que concedisquen o deneguen aquestes ajudes posen fi a la via administrativa i en les respectives notificacions s'informarà les entitats interessades dels recursos que siguen procedents.  
  
Quinzena. Pagament i justificació de les subvencions concedides  
1. El pagament de les hores addicionals de professorat es realitzarà a través de la nòmina de pagament delegat, d'acord amb els mòduls que figuren en l'annex I de les lleis anuals de pressupostos de la Generalitat Valenciana, tal com es recull al punt 5 de la base huitena.  
2. La titularitat del centre haurà de presentar a la direcció general competent en matèria de centres privats concertats, telemàticament, per mitjà del tràmit electrònic OVICON, habilitat a aquests efectes, la sol·licitud de variació de nòmina relativa a l'assignació d'impartició de docència al professorat especialista d'Audició i Llenguatge, amb la documentació acreditativa corresponent, d'acord amb l'annex II de l'Ordre 2/2019, de 17 de gener, de la Conselleria d'Educació, Investigació, Cultura i Esport, per la qual es desplega el règim de concerts educatius i es regula el sistema de pagament delegat dels centres docents privats concertats de la Comunitat Valenciana, per tal de registrar aquesta circumstància en l'aplicació informàtica de gestió de nòmina de pagament delegat, que es manté per a retribuir al personal docent dels centres privats concertats de la Comunitat Valenciana.  
Per a les cooperatives d'ensenyament subjectes al règim específic de finançament se seguirà el que preveu l'article 12 de l'Ordre 2/2019.  
En cas de detectar, des de l'òrgan directiu corresponent o des de la Direcció Territorial d'Educació, la incorrecta justificació de l'ajuda, es comunicarà a la Inspecció Territorial corresponent per a realitzar els necessaris esbrinaments i els informes procedents.  
3. Addicionalment, el contracte de treball subscrit entre el centre privat concertat i el professorat que haja d'impartir les hores addicionals atorgades mitjançant aquesta resolució, haurà d'incloure entre les seues clàusules la referència a l'ajuda atorgada dins de les actuacions que s'integren en el Pla d'actuació per a la millora: hores d'especialista d'Audició i Llenguatge, així com una clàusula en què es detalle la dedicació horària, la seua duració vinculada a la vigència d'aquest programa i la inclusió en el compte de cotització de l'ensenyament concertat. Tot això d'acord amb la legislació vigent.  
4. A efectes de justificació i posteriors revisions els centres beneficiaris hauran de presentar la documentació de control que justifique la impartició de les hores de docència concedides amb aquest programa, és a dir, els documents que recullen els horaris d'impartició del professorat especialista d'Audició i Llenguatge, amb el control d'assistència, si n'hi ha, així com el llistat de l'alumnat destinatari.  
  
Setzena. Pèrdua o minoració i reintegrament de la subvenció  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, el conjunt de les quals supere el cost de l'activitat, haurà de donar lloc a la modificació de la resolució de concessió i, si escau, a la pèrdua del dret al cobrament total o parcial de la subvenció.  
  
2. L'incompliment per l'entitat beneficiària dels requisits i condicions que van donar lloc a l'atorgament de la subvenció, la falta de justificació o la justificació insuficient de la subvenció concedida en el termini establit a aquest efecte, així com la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.  
3. L'incompliment de les obligacions reflectides en la base novena podrà donar lloc, en els supòsits que siguen procedents, a incoar el corresponent procediment de reintegrament de la subvenció, previ tràmit d'audiència i notificació a l'entitat interessada perquè puga al·legar el que estime pertinent en defensa del seu dret, de conformitat amb el que disposa l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. La resolució de reintegrament serà dictada per la persona titular de la direcció general amb competències en matèria de centres docents privats concertats, per delegació de la persona titular de la conselleria amb competències en matèria d'educació.  
  
Dessetena. Seguiment i control  
Per a la comprovació material de la realització efectiva de l'activitat, l'existència de la condició o el compliment de la finalitat, s'estableix el pla de control en els termes establits en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, següent:  
1. El tipus de control a efectuar tindrà caràcter administratiu. La comprovació administrativa de la justificació documental de la subvenció concedida es farà per mitjà de la revisió de la documentació recollida en la base quinzena, d'aportació preceptiva per les entitats beneficiàries.  
2. Criteris de selecció de la mostra: aleatoris, dirigits o de risc. Es realitzarà el control sobre tots els expedients.  
3. El percentatge mínim de subvenció que caldrà controlar sobre el total pagat amb càrrec a la línia pressupostària serà del 100 %.  
4. L'entitat beneficiària estarà obligada a sotmetre's a les actuacions de control financer previst en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que es realitzen per part de la Intervenció General. De la mateixa manera, l'entitat beneficiària haurà de complir amb l'obligació de col·laboració amb el control financer de conformitat amb el que es disposa en la citada llei.  
5. A més a més, la Inspecció d'Educació supervisarà la correcta utilització de la totalitat de les hores addicionals de professorat assignades als centres beneficiaris i farà el seu seguiment en l'àmbit de la supervisió del PAM.  
  
Dihuitena. Règim d'infraccions i sancions  
El règim sancionador en la matèria regulada en la present ordre serà l'establit en el títol IV de la Llei 38/2003, de 17 de novembre, general de subvencions i en el capítol IV del títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Denovena. Protecció de dades personals  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 del RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Av. de Campanar, 32. 46740 València. Correu electrònic:  
olvocoivswtzyfqijijvxnai@mak.te.  
b) Delegació de Protecció de Dades de la Generalitat. Passeig de l'Albereda, 16. 46953 València. Correu electrònic: mcz@opa.kb.  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les previstes en els apartats c i e de l'article 6.1 del RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que estableix aquesta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 del RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les distintes fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent:  
http://www.gva.es/va/proc19970   
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, hi ha la possibilitat de reclamar davant l'Agència Espanyola de Protecció de Dades.  
Per a més informació, es pot consultar el registre d'activitat de tractament anomenat Ajudes, beques i subvencions, accessible en   
www.ceice.gva.es/registre-de-tractament-de-dades.  
  
  
  
ANNEX II  
Convocatòria d'ajudes econòmiques en concepte d'hores addicionals de professorat especialista d'Audició i Llenguatge, adreçades als centres privats concertats a través del Pla d'actuació per a la millora per al curs escolar 2022-2023  
  
Primer. Objecte  
És objecte d'aquesta ordre convocar els centres docents privats concertats a participar en la dotació d'ajudes econòmiques en concepte d'hores addicionals de professorat especialista d'Audició i Llenguatge, adreçades als centres privats concertats a través del Pla d'actuació per a la millora per al curs escolar 2022-2023.  
  
Segon. Destinataris  
Podran participar en aquesta convocatòria els centres docents privats de la Comunitat Valenciana que impartisquen alguna o algunes de les etapes de segon cicle d'Educació Infantil, Educació Primària i Educació Secundària Obligatòria, que tinguen matriculat alumnat en l'informe sociopsicopedagògic del qual s'indique que necessita atenció per part de professorat especialista en Audició i Llenguatge.  
  
Tercer. Finançament  
1. L'import global màxim que podrà assignar-se en concepte d'aquestes ajudes per a aquesta convocatòria serà de 9.000.000 d'euros, distribuït en les següents anualitats:  
- Exercici 2022: la part corresponent als quatre primers mesos del curs escolar 2022-2023 (setembre a desembre de 2022) per import global màxim de 3.000.000,00 d'euros. El pagament es realitzarà amb càrrec a la línia pressupostària S0061000, capítol IV, de la secció, servei, centre gestor i programa 74.05.50.660.35 Ensenyament Primari, prevista en l'actual Llei de pressupostos de la Generalitat.  
- Exercici 2023: la part corresponent als huit mesos següents del curs escolar 2022-2023 (gener a agost de 2023), per import màxim de 6.000.000,00 d'euros, que quedarà condicionat a l'existència de crèdit pressupostari suficient i adequat en la corresponent llei de pressupostos de la Generalitat per a l'exercici 2023, de conformitat amb el que es preveu en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
2. El citat import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que es preveu en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
  
Quart. Criteris de selecció  
Poden participar en aquesta convocatòria els centres privats concertats que impartisquen Educació Infantil (segon cicle), Educació Primària i Educació Secundària Obligatòria de la Comunitat Valenciana.  
  
Cinqué. Sol·licitud d'hores addicionals de professorat  
1. La sol·licitud d'hores addicionals de professorat es presentarà a través de l'Oficina Virtual per als Centres Educatius (OVICE), disponible en l'enllaç: https://ovice.gva.es/.  
2. El termini de presentació de sol·licituds és de cinc dies hàbils a partir de l'endemà de la publicació de la convocatòria en el Diari Oficial de la Generalitat Valenciana.  
3. Únicament seran considerats centres sol·licitants i podran ser seleccionats aquells que hagen emplenat correctament les dades de sol·licitud en OVICE.  
  
Sisé. Òrgan instructor. Funcions  
1. S'estableix la Subdirecció General de Planificació Educativa i Centres Privats i Concertats de la Direcció General de Centres Docents com a òrgan instructor del procediment regulat en aquesta resolució.  
  
2. Les funcions d'aquest òrgan seran les següents:  
a) Elaborar la proposta provisional de resolució d'adjudicació d'ajudes econòmiques en concepte d'hores addicionals de professorat especialista d'Audició i Llenguatge, adreçades als centres privats concertats a través del Pla d'actuació per a la millora per al curs escolar 2022-2023, atenent els criteris establits, i elevar-la a la Direcció General de Centres Docents.  
b) Resoldre les al·legacions, si és el cas.  
c) Elevar la proposta definitiva de dotació de professorat addicional a la comissió assessora i avaluadora.  
  
Seté. Comissió assessora i avaluadora. Funcions  
1. Es constituirà una comissió assessora i avaluadora, que es regirà pel que estableix la Llei 40/2015, d'1 d'octubre, de règim jurídic del sector públic, amb la composició descrita en la base onzena de les bases reguladores desenvolupades en l'annex I de la present ordre.  
2. Les funcions d'aquesta comissió seran les següents:  
a) Realitzar un informe en què es concrete el resultat de la dotació de les hores addicionals.  
b) Proposar l'aprovació d'aquells expedients que complint els requisits de la convocatòria, segons la baremació, puguen ser atesos segons la dotació pressupostària prevista i elevar la proposta a la Direcció General de Centres Docents.  
  
Huité. Procediments per al seguiment i la justificació econòmica de les activitats  
1. La convocatòria es regirà per la base dessetena de les bases reguladores en tot allò que té a veure amb el seguiment i control.  
  
2. Per a la justificació econòmica caldrà atendre el que especifica la base quinzena de l'annex I.  
La documentació justificativa relativa a les despeses directes de professorat, que haurà de ser recopilada pel centre segons el format que serà proporcionat, serà:  
1. Contracte per a desenvolupar funcions de professorat especialista d'Audició i Llenguatge, adreçades als centres privats concertats a través del Pla d'actuació per a la millora per al curs escolar 2022-2023.  
  
2. Documentació probatòria de la imputació del temps treballat, de les tasques desenvolupades en el marc d'aquesta dotació d'hores addicionals i del treball efectivament realitzat. Tota aquesta informació es concretarà en una memòria que reculla les actuacions realitzades i l'alumnat destinatari de cadascuna d'elles.  
3. Certificat del titular/director del centre, especificant el percentatge fix del temps treballat i el criteri seguit d'imputació.  
4. Documentació de suport de la despesa imputada: nòmines, documents justificatius de la liquidació d'impostos i quotes de cotització a la Seguretat Social i, si escau, drets passius.  
  
Nové. Inspecció d'Educació  
La Inspecció d'Educació supervisarà, dins de les seues competències i en el marc de la supervisió del PAM, l'aprofitament de la dotació addicional d'hores.  
  
Desé. Reintegrament de la subvenció  
A efectes del reintegrament de la subvenció, es procedirà segons la base setzena de les bases reguladores contingudes en l'annex I.  
  
Onzé. Delegació  
Es delega en la persona titular de la Direcció General de Centres Docents la facultat de resoldre la convocatòria i concedir les assignacions econòmiques als centres educatius seleccionats i se l'autoritza a adoptar les mesures oportunes per al compliment i aplicació d'aquesta resolució i també per a resoldre i notificar totes les incidències que es plantegen en la seua interpretació i execució.  
  
Dotzé. Resolució de la convocatòria  
1. Es publicarà una resolució provisional de centres beneficiaris en la pàgina web de la Conselleria d'Educació, Cultura i Esport.  
2. Davant aquesta resolució s'obrirà un termini de reclamacions de 5 dies.  
3. Passat aquest termini es publicarà, en la pàgina web de la Conselleria d'Educació, Cultura i Esport i en el Diari Oficial de la Generalitat Valenciana, la resolució definitiva dels centres beneficiaris d'ajudes econòmiques en concepte d'hores addicionals de professorat especialista d'Audició i Llenguatge, adreçades als centres privats concertats a través del Pla d'actuació per a la millora per al curs escolar 2022-2023, que inclourà també la dotació de professorat obtinguda per cada centre amb sol·licitud estimatòria.  
4. La resolució definitiva posarà fi a la via administrativa i contra aquesta, de conformitat amb la Llei 39/2015, d'1 d'octubre, del procediment administratiu comú de les administracions públiques, es podrà interposar potestativament un recurs de reposició davant del mateix òrgan que l'haja dictada, en el termini d'un mes a comptar des de l'endemà de la publicació o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació, sense perjuí que se'n puga interposar qualsevol altre que es considere pertinent.  
  
  
Tretzé. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana i de l'article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:  
1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que aconseguisquen com a mínim la quantitat de 5.000 euros.  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
2. Sense perjudici de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats o persones beneficiàries de subvencions estan obligats a subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la Llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que haja sigut atés, l'òrgan que ha realitzat el requeriment podrà acordar, prèvia advertència i audiència a l'interessat, la imposició de multes coercitives els termes previstos en l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.